ବଲାଙ୍ଗିର, ସେପ୍ଟେମ୍ବର ୧୯ (ଲୋକାଲ ୱାୟାର) : ବଲାଙ୍ଗିର ଜିଲ୍ଲା ଅଗଲପୁର ବ୍ଲକ ସାଲେଭଟା ପଞ୍ଚାୟତର ସରପଞ୍ଚ ହେମକାନ୍ତି ମୁଣ୍ଡା ଜିଲ୍ଲାପାଳ କ୍ଷମତାର ଅପବ୍ୟବହାର କରି ଆଦିବାସୀଙ୍କ ଘର ଭାଙ୍ଗିଥିବା ଅଭିଯୋଗରେ ପଞ୍ଚାୟତିରାଜ ବିଭାଗ ଶନିବାର ତାଙ୍କୁ ନିଲମ୍ବିତ କରିଛି ବୋଲି ଜଣେ ବରିଷ୍ଠ ଅଧିକାରୀ କହିଛନ୍ତି ।
ସୂଚନା ଅନୁସାରେ, ପ୍ରଧାନମନ୍ତ୍ରୀ ଆବସ ଯୋଜନା ମାଧ୍ୟମରେ ୬ ଆଦିବାସୀ ପରିବାରଙ୍କୁ ମିଳିଥିବା ଘରଗୁଡିକ ସରପଞ୍ଚ ହେମକାନ୍ତିଙ୍କ ନିର୍ଦ୍ଦେଶରେ ଅଗଷ୍ଟ ୧୧ ତାରିଖରେ ଜେସିବି ଦ୍ୱାରା ଭାଙ୍ଗି ଦିଆଯାଇଥିବା ଅଭିଯୋଗ ହୋଇଥିଲା ।
ଏହାପରେ ଲୋଇସିଂହା ଥାନାରେ ସରପଞ୍ଚ ଓ ତାଙ୍କ ସ୍ୱାମୀଙ୍କ ବିରୋଧରେ ମାମଲ ରୁଜୁ ହୋଇଥିଲା । ଉଭୟଙ୍କୁ ପୁଲିସ ଗିରଫ କରିଥିଲା ।
ବଲାଙ୍ଗିର, ସେପ୍ଟେମ୍ବର ୧୭ (ଲୋକାଲ ୱାୟାର) : ବଲାଙ୍ଗିର ଏସ୍ପିଙ୍କ କାର୍ଯ୍ୟାଳୟରେ କରୋନା କଣ୍ଟ୍ରୋଲ ରୁମ୍ ଦାୟିତ୍ୱ ନେଇ ଆଗଧାଡିରେ ରହି କରୋନା ସହ ଲଢେଇ କରୁଥିବା ଯୋଦ୍ଧା ଇନ୍ସିପେକ୍ଟର ବିଜୟାନନ୍ଦ କରକରାଙ୍କ ବୁଧବାର କରୋନାରେ ପରଲୋକ ହୋଇଛି ବୋଲି ତାଙ୍କ ପରିବାର ଲୋକେ ସୂଚନା ଦେଇଛିନ୍ତି ।
ଶ୍ରୀ କରକରା କରୋନାରେ ଆକ୍ରାନ୍ତ ହେବା ପରେ ବିଶାଖାପାଟନମର ଏକ ଘରୋଇ ଡାକ୍ତରଖାନାରେ ଚିକିତ୍ସାଧୀନ ଥିବା ସମୟରେ ତାଙ୍କ ମୃତ୍ୟୁ ଘଟିଛି ।
ବଲାଙ୍ଗିର ଏସପି କାର୍ଯ୍ୟାଳୟକୁ ଗତ କିଛି ମାସ ପୂର୍ବରୁ ସେ ଆସିଥିଲେ । ଲକଡାଉନ୍ ସମୟରେ ତାଙ୍କୁ କଣ୍ଟାବାଞ୍ଜି ଥାନାରୁ ମୁଖ୍ୟ କାର୍ଯ୍ୟାଳୟକୁ ବଦଳି କରାଯାଇଥିଲା ।
ବଲାଙ୍ଗୀର, ସେପ୍ଟେମ୍ବର ୧୬(ଲୋକାଲ ୱାୟାର): ଇଲେକ୍ଟ୍ରୋନିକ୍ସ, ସୂଚନା ପ୍ରଯୁକ୍ତିବିଦ୍ୟା, କ୍ରୀଡ଼ା ଓ ଯୁବସେବା ମନ୍ତ୍ରୀ ତୁଷାରକାନ୍ତି ବେହେରା ବୁଧବାର ବଲାଙ୍ଗୀର ଜିଲ୍ଲା ଗସ୍ତରେ ଆସି ଜିଲ୍ଲାର ବିଭିନ୍ନ କ୍ରୀଡ଼ା ଭିତ୍ତିଭୂମି ଓ ଜନସାଧାରଣଙ୍କୁ ସରକାରଙ୍କ ପକ୍ଷରୁ ପ୍ରଦାନ କରାଯାଉଥିବା ଇ-ସେବା କାର୍ଯ୍ୟକ୍ରମର ସମୀକ୍ଷା କରିଥିଲେ ।
ମନ୍ତ୍ରୀ ଶ୍ରୀ ବେହେରା ଜିଲ୍ଲା ସର୍କିଟ ହାଉସଠାରେ ଜିଲ୍ଲାପାଳ ଚଞ୍ଚଲ ରାଣା, ଓ ଜିଲ୍ଲା କ୍ର୍ରୀଡ଼ା ଅଧିକାରୀମାନଙ୍କ ସହ ଜିଲ୍ଲାର କ୍ରୀଡ଼ା ଭିତ୍ତିଭୂମି, ସମସ୍ତ ଷ୍ଟାଡିୟମର ସ୍ଥିତି, ସ୍ପୋର୍ଟ୍ସ ହଷ୍ଟେଲରେ ଦିଆଯାଉଥିବା ଖାଦ୍ୟପେୟ ଓ ଖେଳାଳିମାନଙ୍କ ତାଲିମ ବାବଦରେ ଆଲୋଚନା କରିଥିଲେ ।
ଏଥିସହିତ ଜିଲ୍ଲା, ବ୍ଲକ ଓ ତହସିଲ କାର୍ଯ୍ୟାଳୟରେ ଜନସାଧାରଣଙ୍କୁ ଇ-ସେବା ପ୍ରଦାନ, ଜିଲ୍ଲାବାସୀଙ୍କୁ ନିରନ୍ତର ଇଣ୍ଟରନେଟ ସୁବିଧା ଯୋଗାଣ ବିଷୟରେ ଆଲୋଚନା କରିଥିଲେ ।
ସରକାରୀ ସ୍ତରରେ ଓସ୍ୱାନର ବହୁଳ ବ୍ୟବହାର ଓ ତ୍ୱରିତ ଢଙ୍ଗରେ ଜନସାଧାରଣଙ୍କୁ ବିଭିନ୍ନ ସେବା ଯୋଗାଇ ଦେବା ନେଇ ମନ୍ତ୍ରୀ ଜିଲ୍ଲାପାଳ ଓ ବରିଷ୍ଠ ଅଧିକାରୀମାନଙ୍କ ସହ ଆଲୋଚନା କରିଥିଲେ ।
ଜିଲ୍ଲାରେ ମୋବାଇଲ ଘନତ୍ୱ ଅନୁଯାୟୀ ନେଟୱର୍କ ସେବା ପ୍ରଦାନ ଓ ନିରନ୍ତର ଇଣ୍ଟରନେଟ ସେବା ଯୋଗାଣ ନେଇ ମନ୍ତ୍ରୀ ଗୁରୁତ୍ୱ ଦେଇଥିଲେ ।
ଗସ୍ତ କାଳରେ ମନ୍ତ୍ରୀ ଇଣ୍ଟିଗ୍ରେଟେଡ ଇଣ୍ଡୋର ଷ୍ଟାଡିୟମ ପରିଦର୍ଶନରେ ଯିବା ସହ ଖେଳାଳିମାନଙ୍କ ସହ ସେମାନଙ୍କ କ୍ରୀଡ଼ା ଅଭ୍ୟାସ ବାବଦରେ ଆଲୋଚନା କରିଥିଲେ ।
ବଲାଙ୍ଗିର, ସେପ୍ଟେମ୍ବର ୧୪ (ଲୋକାଲ ୱାୟାର) : ବଲାଙ୍ଗିର ସହରର ମାଳପଡା ରେଲେୱ ଷ୍ଟେସନ୍ ରୋଡ୍ ଠାରେ ଥିବା ଏକ ବ୍ୟାଟେରୀ ଡିଷ୍ଟ୍ରିବ୍ୟୁଟର ଦୋକାନରୁୁ ଗତକାଲି ରାତି ପ୍ରାୟ ୯ଟାରେ ୪ ଜଣ ଦୁର୍ବୃତ୍ତ ଗ୍ରାହକ ସାଜି ଆସି ବନ୍ଧୁକ ଦେଖାଇ ସୁନା ଚେନ୍, ଟଙ୍କା ଓ ମୋବାଇଲ୍ ଲୁଟି ନେଇଥିବା ନେଇ ଥାନରେ ଅଭିଯୋଗ ହୋଇଛି ବୋଲି ସ୍ଥାନୀୟ ପୁଲିସ ସୋମବାର କହିଛି ।
ସେମାନେ ପ୍ରଥମେ ବ୍ୟାଟେରୀ ଓ ଇନଭର୍ଟର ଦେଖାଇବାକୁ କହିଥିଲେ । ତା' ପରେ ହଠାତ ଦୁର୍ବୃତ୍ତମାନେ ବନ୍ଧୁକ ବାହାର କରି ଦୋକାନ ମାଲିକ ଶିବରାମ ମେହେର ଓ ତାଙ୍କ ଭାଇ ଧ୍ରୁବଚରଣଙ୍କ ମୁଣ୍ଡରେ ଲଗାଇ ଦେଇଥିଲେ ।
ତା'ପରେ ସେମାନଙ୍କ ଠାରୁ ସୁନା ଚେନ, ୫ ହଜାର ଟଙ୍କା ଓ ତିନୋଟି ମୋବାଇଲା ଛଡାଇ ନେଇଥିଲେ । ଏହାସହ ଦୋକାନର ଲକରକୁ ଭାଙ୍ଗିବାକୁ ଚେଷ୍ଟ କରି ବିଫଳ ହୋଇଥିଲେ ଲୁଟେରା ।
ବଲାଙ୍ଗିର, ସେପ୍ଟେମ୍ବର ୧୩ (ଲୋକାଲ ୱାୟାର) : ବଲାଙ୍ଗିର ଜିଲ୍ଲା ଲୋଇସିଂହା ବିଧାୟକ ଡ. ମୁକେଶ ମହାଲିଙ୍ଗ ଅଗଲପୁର ବ୍ଲକ ଅନ୍ତର୍ଗତ ନିଜ ପୈତୃକ ଗ୍ରାମ ନଅଗାଁରେ ଧାନ ଚାଷ କରିଛନ୍ତି।
ରାଜନୈତିକ ଜୀବନର ବ୍ୟସ୍ତତା ଭିତରେ ଡ. ମହାଲିଙ୍ଗ ଗତକାଲି ଗ୍ରାମୀଣ କୃଷକଙ୍କ ପାରମ୍ପାରିକ ପୋଷାକ ପିନ୍ଧି ଚାଷ ଜମିରେ ବୁଲୁଥିବାର ଫଟୋ ସୋସିଆଲ୍ ମିଡିଆରେ ଭାଇରାଲ ହୋଇଛି ।
ବଲାଙ୍ଗିର, ସେପ୍ଟେମ୍ବର ୭ (ଲୋକାଲ ୱାୟାର) : ବଲାଙ୍ଗିର ଜିଲ୍ଲା ଗୁଡଭେଲା ବ୍ଲକଠାରୁ ପ୍ରାୟ ୨୫ କିଲୋମିଟର ଦୂର ବଣ ଜଙ୍ଗଲ ଘେରାରେ ରହିଥିବା ଗଭାରସା, ଠେଲକୋଭେଳା ଓ ସିକେଲପାଟ ଗାଁର ଗରିବ ଲୋକଙ୍କୁ ମାଗଣା ସ୍ୱାସ୍ଥ୍ୟ ସେବା ଯୋଗାଉଛି \'ସୌମ୍ୟ ସେବା ଫାଉଣ୍ଡେସନ' ।
ଘଞ୍ଚ ଜଙ୍ଗଲରେ ଥିବା ଏହି ତିନି ଗାଁ ଭିତରକୁ ଯିବା ପାଇଁ ଭଲ ରାସ୍ତା ଖଣ୍ଡେ ନଥିବାରୁ ଗାଁକୁ ଆମ୍ବୁଲାନ୍ସ ଆସି ପାରି ନଥାଏ । ଅନେକ ରୋଗୀ ଓ ଗର୍ଭବତୀଙ୍କୁ ଖଟିଆରେ ବୋହି ମୁଖ୍ୟ ରାସ୍ତା ପର୍ଯ୍ୟନ୍ତ ଆଣିବାକୁ ପଡ଼ିଥାଏ ।
ଗୁଡଭେଲାରେ ଗୋଷ୍ଠୀ ସ୍ୱାସ୍ଥ୍ୟକେନ୍ଦ୍ର ଥିଲେ ମଧ୍ୟ ସ୍ଥାନୀୟ ଲୋକେ ବିଭିନ୍ନ ରୋଗରୁ ସୁସ୍ଥ ହେବା ପାଇଁ ଝଡାଫୁଙ୍କାର ସାହାଯ୍ୟ ନେଇଥାନ୍ତି ।
ନିଜର ଛୁଟି ଦିନରେ ବଲାଙ୍ଗିର ର ଉପାନ୍ତ ଅଞ୍ଚଳରେ ରୋଗୀଙ୍କୁ ଚିକିତ୍ସା କରି ସେମାନଙ୍କୁ ମାଗଣା ଔଷଧ ବଣ୍ଟନ କରିଥାନ୍ତି ସୂର୍ଯ୍ୟକାନ୍ତ । ଏହାସହ ଲୋକଙ୍କୁ କ୍ୱାକ ଓ ଝଡ଼ାଫୁଙ୍କାକୁ ବିଶ୍ୱାସ ନ କରି ସରକାରୀ ଡାକ୍ତରଖାନାରେ ମିଳୁଥିବା ସ୍ୱାସ୍ଥ୍ୟ ସମ୍ବନ୍ଧୀୟ ସୁବିଧା ସୁଯୋଗ ବିଷୟରେ ଅବଗତ କରାଉଛନ୍ତି ।
ଆଗାମୀ ଦିନରେ ବଲାଙ୍ଗିରରେ ଥିବା ସମସ୍ତ ଦୁର୍ଗମ ଅଞ୍ଚଳକୁ ଯାଇ ଲୋକଙ୍କୁ ସ୍ୱାସ୍ଥ୍ୟ ସେବା ଯୋଗେଇବା ପାଇଁ "ସୌମ୍ୟ ସେବା ଫାଉଣ୍ଡେସନ" (ସ୍ବର୍ଗତ ଡାକ୍ତର ସୌମ୍ୟଙ୍କ ସ୍ମୃତିରେ ) ପ୍ରୟାସ କରିବ ବୋଲି ଡାକ୍ତର ସୂର୍ଯ୍ୟକାନ୍ତ କହିଛନ୍ତି ।
ବଲାଙ୍ଗୀର, ସେପ୍ଟେମ୍ବର ୬(ଲୋକାଲ ୱାୟାର): ଉଡାନ୍ ଯୋଜନାରେ ବଲାଙ୍ଗୀର ଜିଲ୍ଲାର ତୁଷୁରା ଏୟାରଷ୍ଟ୍ରିପକୁ ସାମିଲ କରିବା ସହ ଏହି ଏୟାରଷ୍ଟ୍ରିପର ସମ୍ପ୍ରସାରଣ ପାଇଁ ବଲାଙ୍ଗୀରର ପୂର୍ବତନ ସାଂସଦ କଳିକେଶ ନାରାୟଣ ସିଂହଦେଓ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଚିଠି ଲେଖି ଅନୁରୋଧ କରିଛନ୍ତି ।
ମୁଖ୍ୟମନ୍ତ୍ରୀଙ୍କୁ ଶ୍ରୀ ସିଂହଦେଓ ଚିଠି ଲେଖି କହିଛନ୍ତି ଯେ, ଓଡ଼ିଶା ସରକାରଙ୍କ ସହ ହୋଇଥିବା ବୁଝାମଣା ଅନୁସାରେ ଫ୍ଲାଇଂ ସ୍କୁଲ ପାଇଁ ଗଭର୍ଣ୍ଣମେଣ୍ଟ ଆଭିଏସନ ଟ୍ରେନିଂ ଇନଷ୍ଟିଚ୍ୟୁଟ (ଗତି) ତୁଷୁରା ଏୟାରଷ୍ଟ୍ରିପକୁ ପସନ୍ଦ କରିଥିଲା ।
ବେସାମରିକ ବିମାନ ଚଳାଚଳ ମନ୍ତ୍ରାଳୟର ନିୟମାବଳୀ ଅନୁସାରେ ଏହେି ଏୟାରଷ୍ଟ୍ରିପର ସମ୍ପ୍ରସାରଣ କରାଗଲେ ଗତି ଏଠାରେ ଫ୍ଲାଇଂ ସ୍କୁଲ କରିବ ବୋଲି ସର୍ତ୍ତ ରଖିଥିଲା ।
ବିମାନବନ୍ଦର ସମ୍ପ୍ରସାରଣ କାମ ପାଇଁ ୨୦୧୮ ଜୁଲାଇରେ ୧୦ କୋଟି ୬୪ ଲକ୍ଷ ୪୬ ହଜାର ୫୬୧ ଟଙ୍କାର ଆକଳନ ରିପୋର୍ଟ ଦାଖଲ ହୋଇଥିଲା ।
ପ୍ରଥମ ପର୍ଯ୍ୟାୟରେ ରନୱେ ସମ୍ପ୍ରସାରଣ ଏବଂ ଅନ୍ୟାନ୍ୟ କାର୍ଯ୍ୟ ପାଇଁ ୬ କୋଟି ୫୩ ଲକ୍ଷ ୬୩ ହଜାର ୯୫୨ ଟଙ୍କା ମଂଜୁର ହୋଇଥିଲା ।
ପଶ୍ଚିମ ଓଡ଼ିଶାରେ ପ୍ରଶିକ୍ଷିତ ପାଇଲଟ ସୃଷ୍ଟି କରିବା ପାଇଁ ତୁରନ୍ତ ଏହି ଏୟାରଷ୍ଟ୍ରିପର ସମ୍ପ୍ରସାରଣ ଦିଗରେ ପଦକ୍ଷେପ ନେବାକୁ ମୁଖ୍ୟମନ୍ତ୍ରୀଙ୍କୁ କଳିକେଶ ଅନୁରୋଧ କରିଛନ୍ତି ।
ପ୍ରାଚୀର ପର୍ଯ୍ୟନ୍ତ ମୋଟ ଦୈର୍ଘ୍ୟ ୧୩୭୫ ମିଟର ଥିବା ବେଳେ ଉଭୟ ପାଶ୍ୱର୍ରେ ଅଧିକ ସରକାରୀ ଜମି ଥିବାରୁ ଏହା ୧୫ଶହ ମିଟର ପର୍ଯ୍ୟନ୍ତ ବଢ଼ାଯାଇପାରିବ ।
ତେଣୁ ପଶ୍ଚିମ ଓଡ଼ିଶାର ବିକାଶ ଦିଗରେ ସହାୟକ ହେବା ଲାଗି ଉଡାନ୍ ଯୋଜନାରେ ଏହି ଏୟାରଷ୍ଟ୍ରିପକୁ ସାମିଲ କରାଯାଉ ବୋଲି ନବୀନଙ୍କୁ କଳିକେଣ ଅନୁରୋଧ କରିଛନ୍ତି ।
ବଲାଙ୍ଗିର, ସେପ୍ଟେମ୍ବର ୧ (ଲୋକାଲ ୱାୟାର) : ବଲାଙ୍ଗିରରେ ଏକ ଲାଇନ୍ ଟ୍ରକ୍ ଉପରେ ଚଢାଉ କରି ପ୍ରାୟ ପାଞ୍ଚ କ୍ୱିଣ୍ଟାଲ ଗଞ୍ଜେଇ ଜବତ କରାଯାଇଛି ବୋଲି ଅବକାରୀ ଅଧିକାରୀ ଉଦେଲାଲ ନାୟକ ମଙ୍ଗଳବାର କହିଛନ୍ତି ।
ଅଧିକାରୀଙ୍କ ସୂଚନା ଅନୁସାରେ, ଟ୍ରକ୍ ଗଞ୍ଜେଇ ଚାଲାଣ ହେଉଥିବା ନେଇ ବିଶ୍ୱସ୍ତ ସୂତ୍ରରୁ ଖବର ପାଇ ଅବକାରୀ ବିଭାଗର ସ୍ୱତନ୍ତ୍ର ଟିମ୍ ସୋମବାର ରାତିରେ ଚଢାଉ କରିଥିଲା ।
ଘଟଣାରେ ଟ୍ରକ୍ ଡ୍ରାଇଭରଙ୍କ ସମେତ ତିନି ଜଣଙ୍କୁ ଗିରଫ କରାଯାଇଛି । ଟ୍ରକ ଓ ଗିରଫ ଅଭିଯୁକ୍ତମାନେ ବିହାର ରାଜ୍ୟର ହୋଇଥିବା ବେଳେ ଟ୍ରକଟି ସମ୍ବଲପୁର ଅଭିମୁଖେ ଯାଉଥିଲା ।
ବଲାଙ୍ଗିର, ଅଗଷ୍ଟ ୩୧ (ଲୋକାଲ ୱାୟାର) : ବଲାଙ୍ଗିର ଜିଲ୍ଲାର ଉତ୍କଳ ନଗରସ୍ଥିତ ସାଇ କୃପା ହଷ୍ଟେଲ ନିକଟରୁ ଶନିବାର ରାତି ଏକ ବଜ୍ରକାପ୍ତା ଉଦ୍ଧାର କରାଯାଇଥିବା ସ୍ଥାନୀୟ ବନ ବିଭାଗର ଅଧିକାରୀ ବି.କେ ଖୁଣ୍ଟିଆ ସୋମବାର କହିଛନ୍ତି ।
ବଲାଙ୍ଗିର, ଅଗଷ୍ଟ ୩୦ (ଲୋକାଲ ୱାୟାର) : ସ୍ଥାନୀୟ ରାଜନେତାଙ୍କ ଅସହଯୋଗ କାରଣରୁ ସୁକତେଲ ଜଳସେଚନ ପ୍ରକଳ୍ପ କାର୍ଯ୍ୟ ଶେଷ ହୋଇ ପାରୁ ନାହିଁ ବୋଲି ବଲାଙ୍ଗିରର ପୂର୍ବତନ ସାଂସଦ ଶ୍ରୀ କଳିକେଶ ନାରାୟଣ ସିଂହଦେଓ କହିଛନ୍ତି ।
ପ୍ରଭାବିତ ଗ୍ରାମବାସୀଙ୍କ ମଧ୍ୟସ୍ଥମଣ୍ଡଳୀଙ୍କ ସହ କଥାବାର୍ତ୍ତା ବେଳେ ଶ୍ରୀ ସିଂହଦେଓ କହିଛନ୍ତି ଯେ, ପ୍ରକଳ୍ପ କାର୍ଯ୍ୟ ଶେଷ ନେଇ ଆଭିମୁଖ୍ୟର ଅଭାବ ଥିବାବେଳେ ସ୍ଥାନୀୟ ରାଜନେତାମାନେ ଲୋକମାନଙ୍କୁ ମାର୍ଗଦର୍ଶନ କରିବା ପରିବର୍ତ୍ତେ ଅଧିକାରୀଙ୍କ ପାଇଁ ବାଧକ ସୃଷ୍ଟି କରୁଛନ୍ତି ।
ସେ ଆହୁରି ମଧ୍ୟ କହିଛନ୍ତି ଯେ, ୨୦୧୮ରେ ସାଂସଦ ଥିବାବେଳେ ଏହି ପ୍ରକଳ୍ପର ସମୀକ୍ଷା କରିଥିଲି ଏବଂ ଅନେକ ବିଷୟ ଉପରେ ଆଲୋଚନା କରି କାମ ଶେଷ ପାଇଁ ନିଷ୍ପତ୍ତି ନିଆଯାଇଥିଲା । ହେଲେ ଏବେ ତାହା ବିଫଳ ହୋଇଛି ।
ଏହି ପ୍ରକଳ୍ପର ଶୀଘ୍ର ସମାପ୍ତି ପାଇଁ ଶ୍ରୀ ସିଂହଦେଓ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଚିଠି ଲେଖିଥିବା ନେଇ ସୂଚନା ଦେଇଛନ୍ତି ।
ଉପେନ୍ଦ୍ର ସାହୁଙ୍କ ନେତୃତ୍ୱରେ ବୁଡି ଅଞ୍ଚଳର ଅଗ୍ରଗାମୀ ସଙ୍ଗଠନର ସଦସ୍ୟମାନେ ଶ୍ରୀ ସିଂହଦେଓଙ୍କୁ ଭେଟି ସେମାନଙ୍କ ସମସ୍ୟାର ସମାଧାନ କରିବା ପାଇଁ ଅନୁରୋଧ କରିଥିଲେ ।
